अनिल से बोली काजल, पढ़ूंगी और बनूंगी पुलिस
30 जून 2002 को इंदौर नाके पर पुलिस को मिली चार साल की काजल अब 18 साल की हो चुकी है। हिंदू बाल सेवासदन में उसकी शादी की तैयारी जोरों पर है। काजल दूल्हे अनिल से मिली तो उसने पूछा आगे पढ़ोगी। काजल ने शर्माते हुए कहा हां पढ़ूंगी, मुझे पुलिस बनना है। इस पर अनिल ने भी उसको आगे पढ़ाने पर हामी भर दी। अब काजल अनिल और उसके परिवार के साथ नए जीवन और पढ़ाई के बाद खाकी वर्दी पहन कुछ कर दिखाने के सपने संजो रही है।
काजल की शादी को लेकर पूरा बाल सेवासदन परिवार तैयारी में जुटा है। सबसे ज्यादा यहां के 149 बच्चे उत्साहित हैं। काजल से बड़े बच्चे अपनी लाड़ली के ससुराल जाने की बात से दुखी हैं तो छोटे उन्हें दुलारने-पुचकारने वाली दीदी से दूर होने की बात सोचकर ही रुआंसे हैं। काजल के साथ सात साल से रह रही खास सहेली पार्वती और नौ साल से साथी अंजू ने कहा उसकी शादी हो रही है, इसकी खुशी है, लेकिन उससे जुदा होने का गम भी है। लेकिन हम सभी उसकी खुशी चाहते हैं।
बचपन रहती थी मौन, अब सबसे मुखर और शरारती- बाल सेवासदन अध्यक्ष वीणा जैन, शिक्षा समिति सदस्य शरद जैन, अधीक्षक एससी गंगराड़े, वार्डन श्रद्धा महाजन ने बताया काजल यहां आई थी तो मौन रहती थी। अब सबसे मुखर और शरारती हो गई है। सेवासदन परिवार के बड़ों से माता-पिता की तरह ही जिद कर कपड़े सहित अपनी पसंद की चीज मंगवाना, पेड़ पर चढ़कर बेर, आंवला, कटहल तोड़ना सहित कई शरारतें उसके ही नाम है। यहां तक कि उसकी जिद पर कई बार सभी बच्चों को मांडू, महेश्वर, सिंगाजी, हनुवंतिया, ओंकारेश्वर सहित अन्य स्थानों की सैर भी करने को मिली है।
मां-बाप आ भी गए तो कहूंगी यही मेरा परिवार
काजल को बाल सेवासदन में बिताए दिनों के अलावा कुछ भी याद नहीं। मां-बाप भी नहीं। पूछने पर कि अब माता-पिता आ गए तो क्या करोगी, वह बोली- मैं उनस ेकहूंगी यही मेरा परिवार है। हां, उन्हें देखूंगी तो बहुत रोऊंगी। चाहती हूं वे भी अपनी बेटी की शादी देखे।
पहले दिन ससुराल में खिलाऊंगी पूरनपोली
9वीं कक्षा में पढ़ रही काजल ने कहा नन्ही जयंती और वंशिका सहित अन्य बच्चों को पढ़ाना उसे अच्छा लगता है। यहां रहकर वह खाना बनाना और सिलाई भी सीख गई है। उसे डांस पसंद है। कराते सिखना चाहती है। पेशे से किसान दूल्हे अनिल चौधरी के लाड़नपुर स्थित परिवार में जाने की बात पर काजल कहती है मैं खेती भी कर सकती हूं। यहां रहकर सब्जी लगाना सीखा है। ससुराल में पहले दिन सभी को पूरनपोली बनाकर खिलाऊंगी। मैंने जलेबी, खमण, रसगुल्ला, इडली-डोसा भी बनाना सीखा है।
विवाह
bho_Deva hin_Deva hin_Deva hin_Deva hin_Deva hin_Deva awa_Deva hin_Deva mai_Deva